SPOROČILO KOMISIJE SVETU o začasni uporabi notranjega sporazuma med predstavniki vlad držav članic, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči za čezmorske države in ozemlja, za katere se uporablja četrti del Pogodbe o delovanju Evropske unije /* COM/2013/0306 final */





SPOROČILO KOMISIJE SVETU o začasni uporabi notranjega sporazuma med predstavniki vlad držav članic, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči za čezmorske države in ozemlja, za katere se uporablja četrti del Pogodbe o delovanju Evropske unije Države članice, ki se bodo junija 2013 sestale v okviru Sveta, bi morale sprejeti notranji sporazum o ustanovitvi enajstega Evropskega razvojnega sklada (11. ERS). Ta notranji sporazum bo začel veljati šele potem, ko ga bodo ratificirale vse države članice, kar lahko traja 18 mesecev ali več. Za zagotovitev pravočasnega izvajanja 11. ERS takoj, ko bodo sredstva dostopna, morajo biti vzpostavljeni tudi ustrezni postopki za odločanje ter načrtovanje in izvajanje 11. ERS. Komisija zato predlaga, da se zagotovi začasna uporaba ustreznih določb notranjega sporazuma o ustanovitvi 11. ERS. Te se nanašajo zlasti na pristop Hrvaške k EU, vzpostavitev Odbora 11. ERS in Odbora Sklada za spodbujanje naložb, sprejetje izvedbene uredbe in finančne uredbe ter prizadevanja za finančno in operativno upravljanje. Ta pristop je bil uporabljen tudi pri prehodu z 9. na 10. ERS[1]. Komisija zato predlaga, da predstavniki vlad držav članic sprejmejo priloženi sklep. PRILOGA Osnutek sklepa predstavnikov vlad držav članic, ki so se sestali v okviru Sveta, o začasni uporabi notranjega sporazuma med predstavniki vlad držav članic, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči za čezmorske države in ozemlja, za katere se uporablja četrti del Pogodbe o delovanju Evropske unije. PREDSTAVNIKI VLAD DRŽAV ČLANIC EVROPSKE UNIJE, KI SO SE SESTALI V OKVIRU SVETA, SO – ob upoštevanju Pogodbe o Evropski uniji in Pogodbe o delovanju Evropske unije, ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000[2], ob upoštevanju pridružitve čezmorskih držav in ozemelj Evropski uniji, ob upoštevanju osnutka, ki ga je predložila Komisija, ob upoštevanju naslednjega: (1) Države članice, ki so se sestale v okviru Sveta, so dosegle soglasje o notranjem sporazumu o financiranju pomoči Evropske unije državam AKP in ČDO v skladu z večletnim finančnim okvirom za obdobje 2014–2020. Ta sporazum ne bo začel veljati, dokler ga vsaka država članica ne ratificira v skladu s svojimi ustavnimi zahtevami. (2) Nekatere določbe notranjega sporazuma bi bilo treba še naprej začasno uporabljati, dokler sporazum ne začne veljati – SPREJELI NASLEDNJI SKLEP: Člen 1 Od datuma sprejetja tega sklepa se začasno uporabljajo naslednje določbe notranjega sporazuma v zvezi z enajstim Evropskim razvojnim skladom: 1. člen 1(3) in (4); 2. člen 1(7) v povezavi s členoma 8 in 9, če Svet sprejme končni razpored prispevkov Hrvaške kot tudi ponderiranje glasov ter novo kvalificirano večino in pravila o manjšini, ki lahko prepreči sprejetje, po njenem pristopu k EU in v skladu z notranjim sporazumom; 3. člena 8 in 9 za namene ustanovitve Odbora ERS in Odbora Sklada za spodbujanje naložb; 4. člena 10 in 13 v povezavi s členoma 8 in 9, če je to potrebno za nadaljevanje finančnega in operativnega upravljanja ERS. Člen 2 Ta sklep začne veljati na dan objave v Uradnem listu Evropske unije. Ta sklep ostane v veljavi do začetka veljavnosti notranjega sporazuma. V Bruslju, V imenu vlad držav članic Predsednik [1] UL L 247, 9.9.2006, str. 30. [2] UL L 317, 15.12.2000, str. 3. Sporazum, kakor je bil spremenjen s Sporazumom, podpisanim v Luxembourgu dne 25. junija 2005 (UL L 287, 28.10.2005, str. 4), in s Sporazumom, podpisanim v Ouagadougouju dne 22. junija 2010 (UL L 287, 4.11.2010, str. 3).